Document ID: 31989D0279

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 31ης Μαρτίου 1989
που επιτρέπει σε ορισμένα κράτη μέλη προσωρινά να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου, όσον αφορά τα φυτά του είδους Juniperus L. καταγωγής Ιαπωνίας
(89/279/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 89/83/ΕΟΚ (2), και ιδίως το άρθρο 14 παράγραφος 3,
τις αιτήσεις που υπέβαλαν τα ενδιαφερόμενα κράτη μέλη,
Εκτιμώντας:
ότι, σύμφωνα με τις διατάξεις της οδηγίας 77/93/ΕΟΚ, τα φυτά του είδους Juniperus L. εξαιρουμένων των καρπών και των σπόρων που προέρχονται από μη ευρωπαϊκές χώρες δεν είναι, καταρχήν, δυνατόν να εισάγονται πλέον στην Κοινότητα·
ότι, ωστόσο, το άρθρο 14 παράγραφος 3 της εν λόγω οδηγίας επιτρέπει παρεκκλίσεις από τον κανόνα αυτό, εφόσον δεν υπάρχει κίνδυνος διάδοσης επιβλαβών οργανισμών·
ότι ορισμένα κράτη μέλη έχουν ζητήσει να τους επιτραπεί η αποδοχή της εισαγωγής φυτών του είδους Juniperus L. του τύπου «bonzai», καταγωγής Ιαπωνίας·
ότι ήταν αναγκαίο να ελεγχθούν τα μέτρα επιθεώρησης και επιτήρησης που έχουν ληφθεί από τις ιαπωνικές αρχές προκειμένου να εμποδιστεί η εξάπλωση επιβλαβών οργανισμών·
ότι ο έλεγχος αυτός ολοκληρώθηκε πρόσφατα·
ότι, βάσει των διαθέσιμων στοιχείων και αποτελεσμάτων του εν λόγω ελέγχου, η Επιτροπή διαπίστωσε ότι δεν υπάρχει κίνδυνος εξάπλωσης επιβλαβών οργανισμών εφόσον πληρούνται ορισμένοι τεχνικοί όροι·
ότι, κατά συνέπεια, πρέπει να επιτραπεί στα κράτη μέλη να προβλέπουν παρεκκλίσεις όσον αφορά ορισμένα φυτά του είδους Juniperus L, τηρουμένων των εν λόγω τεχνικών όρων· ότι η εν λόγω άδεια πρέπει να χορηγηθεί για κατάλληλη περίοδο, με την επιφύλαξη της αναθεωρήσεώς της βάσει της πείρας που αναμένεται να απαιτηθεί·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Επιτρέπεται στο Βέλγιο, στη Δανία, στην Ομοσπονδιακή Δημοκρατία της Γερμανίας, στην Ελλάδα, στην Ισπανία, στη Γαλλία, στην Ιταλία, στο Λουξεμβούργο, στις Κάτω Χώρες, στην Πορτογαλία και στο Ηνωμένο Βασίλειο να προβλέπουν, σύμφωνα με τους όρους που καθορίζονται στην παράγραφο 2, παρεκκλίσεις από το άρθρο 4 παράγραφος 1 της οδηγίας 77/93/ΕΟΚ όσον αφορά το παράρτημα ΙΙΙ μέρος Α σημείο 4α, για τα φυτά του είδους Juniperus L. του τύπου «bonzai», εξαιρουμένων των καρπών και των σπόρων, καταγωγής Ιαπωνίας.
2. Για τους σκοπούς της παραγράφου 1, πρέπει να πληρούνται οι ακόλουθοι όροι:
α) Ο συνολικός αριθμός φυτών δεν υπερβαίνει τις ποσότητες που έχουν καθοριστεί από το κράτος μέλος εισαγωγής, λαμβάνοντας υπόψη τις δυνατότητες θέσης σε καραντίνα.
β) Τα φυτά έχουν καλλιεργηθεί επί δύο τουλάχιστον συνεχόμενα έτη σε φυτώρια και καταχωρούνται επίσημα το αργότερο στο τέλος της περιόδου δύο ετών. Οι ετήσιοι κατάλογοι των εγκεκριμένων φυτωρίων για bonzai τίθενται στη διάθεση της Επιτροπής, το αργότερο τον Νοέμβριο κάθε έτους. Οι κατάλογοι αυτοί περιλαμβάνουν τον αριθμό των φυτών που καλλιεργείται σε κάθε φυτώριο, τα οποία θεωρούνται κατάλληλα για αποστολή στην Κοινότητα κατά το επόμενο έτος, σύμφωνα με τους όρους που αναφέρονται στην παρούσα απόφαση.
γ) Τα φυτά των ειδών Crataegus L., Cydenia Mill, Juniperus L., Malus Mill, Photinia Ldl και Pyrus L., τα οποία έχουν καλλιεργηθεί στα προαναφερόμενα φυτώρια ή σε άμεσα γειτονικούς χώρους έχουν υποβληθεί σε επίσημο έλεγχο τουλάχιστον έξι φορές ανά έτος βλάστησης και σε κατάλληλα χρονικά διαστήματα προκειμένου να διαπιστωθεί η παρουσία επιβλαβών οργανισμών.
Οι έλεγχοι συνίστανται τουλάχιστον σε εξέταση δια γυμνού οφθαλμού κάθε σειράς φυτών και όλων των τμημάτων των φυτών που βρίσκονται πάνω από το υπόστρωμα καλλιέργειας. Ο έλεγχος διενεργείται επί ποσοστού τουλάχιστον 10 % μεμονωμένων φυτών που επιλέγονται τυχαία.
Οι σημαντικότεροι επιβλαβείς οργανισμοί είναι:
- Aschistonyx eppoi Inoye,
- Gymnosporangium spp.,
- Popillia japonica Newman,
- κάθε άλλος επιβλαβής οργανισμός ο οποίος δεν παρατηρείται στην Κοινότητα.
Από τους ελέγχους πρέπει να προκύπτει ότι τα φυτά είναι απαλλαγμένα από τους προαναφερόμενους επιβλαβείς οργανισμούς. Τα φυτά που έχουν προσβληθεί από τους ανωτέρω οργανισμούς απομακρύνονται. Τα υπόλοιπα φυτά υφίστανται κατάλληλη αγωγή, εφόσον είναι απαραίτητο.
δ) Κάθε φορά που διαπιστώνεται η παρουσία των εν λόγω επιβλαβών οργανισμών κατά τους ελέγχους που διενεργούνται σύμφωνα με το στοιχείο γ), οι εν λόγω οργανισμοί καταγράφονται επισήμως και τα σχετικά στοιχεία τίθενται στη διάθεση της Επιτροπής, μετά από σχετική αίτηση. Η παρουσία οποιουδήποτε από τους επιβλαβείς οργανισμούς, που αναφέρονται στο στοιχείο γ) με τα επιστημονικά τους ονόματα, έχει σαν αποτέλεσμα να αφαιρείται από το φυτώριο η επίσημη έγκριση που αναφέρεται στο στοιχείο β). Στην περίπτωση αυτή, έγκριση μπορεί να χορηγηθεί μόνον κατά το επόμενο έτος.
ε) Τα φυτά που προορίζονται για την Κοινότητα:
- έχουν καλλιεργηθεί επί δύο τουλάχιστον έτη πριν από την αποστολή τους, σε τεχνητό ή φυσικό υπόστρωμα καλλιέργειας, το οποίο έχει απολυμανθεί με υποκαπνισμό ή έχει υποστεί κατάλληλη θερμική επεξεργασία έτσι ώστε να εξασφαλιστεί η απουσία επιβλαβών οργανισμών,
- έχουν φυτευθεί, τουλάχιστον κατά την ίδια περίοδο, σε γλάστρες οι οποίες έχουν τοποθετηθεί σε ράφια που βρίσκονται τουλάχιστον 20 εκατοστόμετρα υπεράνω του εδάφους,
- αναγνωρίζονται με τη βοήθεια σήματος, το οποίο είναι διαφορετικό για κάθε φυτό και έχει κοινοποιηθεί στον επίσημο φυτοϋγειονομικό οργανισμό της Ιαπωνίας, έτσι ώστε να είναι δυνατός ο προσδιορισμός του εγκεκριμένου φυτωρίου και του έτους φύτευσης στη γλάστρα,
- είναι απαλλαγμένα, βάσει των ελέγχων που αναφέρονται στο στοιχείο γ), από επιβλαβείς οργανισμούς και να μην τα αφορούν τα μέτρα που αναφέρονται στο στοιχείο δ),
- είναι απαλλαγμένα από υπολείμματα άλλων φυτών.
στ) Ο επίσημος φυτοϋγειονομικός οργανισμός της Ιαπωνίας εξασφαλίζει την ταυτότητα των φυτών από τη στιγμή που απομακρύνονται από το φυτώριο έως τη στιγμή φόρτωσης για εξαγωγή, με σφράγιση των οχημάτων μεταφοράς ή με άλλες κατάλληλες εναλλακτικές λύσεις.
ζ) Τα φυτά και το προσκολλημένο σε αυτά υπόστρωμα καλλιέργειας (το οποίο στο εξής καλείται «το υλικό») συνοδεύονται από φυτοϋγειονομικό πιστοποιητικό που έχει εκδοθεί στην Ιαπωνία σύμφωνα με το άρθρο 7 της οδηγίας 77/93/ΕΟΚ, βάσει της εξέτασης που αναφέρεται στο άρθρο 6 της εν λόγω οδηγίας ως προς τους όρους αυτής, και ιδίως την απαλλαγή από τους επιβλαβείς οργανισμούς, καθώς και σύμφωνα με τις απαιτήσεις που αναφέρονται στα στοιχεία α) έως στ).
Στο φυτοϋγειονομικό πιστοποιητικό αναφέρονται:
- η ονομασία ή ονομασίες του εγκεκριμένου φυτωρίου ή φυτωρίων,
- τα σήματα που αναφέρονται στο στοιχείο ε), εφόσον επιτρέπουν την αναγνώριση του εγκεκριμένου φυτωρίου και τον προσδιορισμό του έτους φύτευσης σε γλάστρα,
- λεπτομέρειες σχετικά με τις τελευταίες εργασίες στις οποίες τυχόν υποβλήθηκαν τα φυτά πριν από την αποστολή,
- στον χώρο «πρόσθετη δήλωση», την ένδειξη «το παρόν φορτίο πληροί τους όρους που αναφέρονται στην απόφαση 89/279/ΕΟΚ».
η) Το μέσο συσκευάζεται σε κλειστούς περιέκτες οι οποίοι έχουν σφραγιστεί επίσημα και φέρουν αναγνωριστικό σήμα που εμφαίνεται και στο φυτοϋγειονομικό πιστοποιητικό, το οποίο επιτρέπει την αναγνώριση των φορτίων.
θ) Προτού τεθεί σε κυκλοφορία, το υλικό τίθεται σε επίσημη καραντίνα κατά την εισαγωγή για περίοδο που περιλαμβάνει την ενεργό περίοδο βλάστησης από 1ης Απριλίου έως 30 Ιουνίου και πρέπει να διαπιστώνεται, κατά την περίοδο καραντίνας, ότι είναι απαλλαγμένο από επιβλαβείς οργανισμούς.
ι) Η μετά την είσοδο καραντίνα που αναφέρεται στο στοιχείο θ):
- επιτηρείται από τον επίσημο φυτοϋγειονομικό οργανισμό του σχετικού κράτους μέλους, από επίσημα εγκεκριμένο και εκπαιδευμένο προσωπικό, - πραγματοποιείται σε χώρο που έχει εγκριθεί επισήμως, εφοδιασμένο με τα κατάλληλα μέσα για την καταπολέμηση επιβλαβών οργανισμών και την επεξεργασία του υλικού κατά τρόπον ώστε να εξαλειφθεί κάθε κίνδυνος εξάπλωσης των επιβλαβών οργανισμών,
- αφορά κάθε φυτό και συνίσταται:
i) σε εξέταση δια γυμνού οφθαλμού κατά την άφιξη και, αργότερα, σε τακτικά διαστήματα, λαμβάνοντας υπόψη το είδος του υλικού και το στάδιο ανάπτυξής του κατά την περίοδο καραντίνας, για τη διαπίστωση επιβλαβών οργανισμών ή συμπτωμάτων που προκαλούνται από επιβλαβείς οργανισμούς,
ii) στην πραγματοποίηση των κατάλληλων δοκιμασιών για κάθε σύμπτωμα που έχει παρατηρηθεί κατά τον οπτικό έλεγχο προκειμένου να προσδιοριστούν οι επιβλαβείς οργανισμοί που προκάλεσαν τα εν λόγω συμπτώματα.
ια) Κάθε παρτίδα στην οποία το μέσο δεν βρέθηκε απαλλαγμένο από επιβλαβείς οργανισμούς κατά την περίοδο καραντίνας που αναφέρεται στο στοιχείο ι) καταστρέφεται αμέσως, εκτός εάν έχει χορηγηθεί ειδική άδεια για τη διενέργεια επίσημης επιστημονικής έρευνας.
ιβ) Τα κράτη μέλη γνωστοποιούν στην Επιτροπή και στα άλλα κράτη μέλη, κάθε μόλυνση από επιβλαβείς οργανισμούς η οποία έχει παρατηρηθεί κατά την περίοδο καραντίνας που αναφέρεται στο στοιχείο ι).
ιγ) Πριν από την εισαγωγή υλικού από τρίτη χώρα σε κράτος μέλος, ο εισαγωγέας ή οι εκπρόσωποί του γνωστοποιούν, αρκετό καιρό εκ των προτέρων, κάθε εισαγωγή στην αρμόδια αρχή του ενδιαφερόμενου κράτους μέλους, αναφέροντας:
- το είδος του υλικού,
- την ποσότητα,
- την δηλωθείσα ημερομηνία εισαγωγής,
- τον τόπο ή τους τόπους της πρώτης αποθήκευσης μετά τη θέση σε κυκλοφορία του υλικού.
Πριν από την εισαγωγή του υλικού ενημερώνονται επίσημα σχετικά με τους όρους που αναφέρονται στα στοιχεία α) έως ιβ).
ιδ) Μέσο το οποίο έχει τεθεί στην καραντίνα κατά την εισαγωγή που αναφέρεται στο στοιχείο ι) σε ένα κράτος μέλος και έχει θεωρηθεί απαλλαγμένο κατά την περίοδο αυτή, από επιβλαβείς οργανισμούς και το οποίο έχει διατηρηθεί κάτω από κατάλληλες συνθήκες απαλλάσσεται, για την είσοδό του στο συγκεκριμένο κράτος μέλος, από την υποχρέωση που αναφέρεται στο στοιχείο θ). Εντούτοις, στην περίπτωση αυτή, μπορεί να εισαχθεί μόνον εφόσον πληρούνται οι ακόλουθοι όροι:
- στα απαιτούμενα φυτοϋγειονομικά πιστοποιητικά αναφέρεται ο τόπος στον οποίο το υλικό τέθηκε σε καραντίνα καθώς και οι σχετικές ημερομηνίες,
- αντίγραφα των πιστοποιητικών πρέπει να έχουν σταλεί στον φυτοϋγειονομικό οργανισμό του κράτους μέλους που πραγματοποιεί την εισαγωγή, πριν από την αποστολή του υλικού,
- στο κράτος μέλος που πραγματοποιεί την εισαγωγή, το υλικό υπόκειται στους όρους που ορίζει το εν λόγω κράτος μέλος προκειμένου να είναι δυνατός ο κατάλληλος φυτοϋγειονομικός έλεγχος, χωρίς αυτό να επηρεάζει τη διακίνηση του φορτίου προς τον τόπο προορισμού.
Άρθρο 2
Τα κράτη μέλη που αναφέρονται στο άρθρο 1 παράγραφος 1 ανακοινώνουν στα άλλα κράτη μέλη και στην Επιτροπή κάθε περίπτωση χρήσης της άδειας. Προσκομίζουν στην Επιτροπή και στα άλλα κράτη μέλη, πριν από την 1η Οκτωβρίου κάθε έτους, πληροφορίες όσον αφορά τις εισαχθείσες ποσότητες βάσει της παρούσας αποφάσεως, καθώς και λεπτομερή τεχνική έκθεση της επίσημης εξέτασης που προβλέπεται στο άρθρο 1 παράγραφος 2 στοιχείο ι).
Άρθρο 3
Η άδεια που χορηγείται στο άρθρο 1 εφαρμόζεται από την 1η Νοεμβρίου έως τις 31 Μαρτίου κάθε έτους και λήγει στις 31 Μαρτίου 1991. Ανακαλείται πριν από την ημερομηνία αυτή, αν διαπιστωθεί ότι οι όροι που αναφέρονται στο άρθρο 1 παράγραφος 2 δεν επαρκούν για να εμποδίσουν την εισαγωγή επιβλαβών οργανισμών ή δεν έχουν τηρηθεί.
Άρθρο 4
Η παρούσα απόφαση απευθύνεται στο Βασίλειο του Βελγίου, το Βασίλειο της Δανίας, την Ομοσπονδιακή Δημοκρατία της Γερμανίας, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, το Μεγάλο Δουκάτο του Λουξεμβούργου, το Βασίλειο των Κάτω Χωρών, την Πορτογαλική Δημοκρατία και το Ηνωμένο Βασίλειο.
Βρυξέλλες, 31 Μαρτίου 1989.

Labels: 18
6
20